На основу члана 138. став 1. Устава Републике Србије(„Службени гласник РС“ бр. 98/06) и члана 1. став 1. и члана 31. став 1. и став 2. Закона о Заштитнику грађана („Службени гласник РС“ бр. 79/2005 и 54/2007), у поступку контроле законитости и правилности рада Републичког геодетског завода, Службе за катастар непокретности Звездара, покренутом по притужби АА из …, коју заступа адвокат ББ из …, Заштитник грађана

У Т В Р Ђ У Ј Е

**Републички геодетски завод, Служба за катастар непокретности Звездара, није извршила уредну доставу писаног отправка решења Службе број: 952-02-6-230-69761/2019 од 27. 2. 2020. године, чиме је повређено право АА да буде упозната са исходом поступка по поднетом захтеву и право да одлуку органа оспорава коришћењем правног средства.**

На основу утврђених недостатака у раду, Заштитник грађана упућује Републичком геодетском заводу, Служби за катастар непокретности Звездара следећу

П Р Е П О Р У К У

I

**Републички геодетски завод, Служба за катастар непокретности Звездара, ће АА и/или њеном пуномоћнику, без одлагања, извршити уредну доставу решења број:**  **952-02-6-230-69761/2019 од 27. 2. 2020. године у складу са важећим законским прописима.**

**II**

**Републички геодетски завод, Служба за катастар непокретности Звездара, ће у будућем раду водити рачуна да се не понављају пропусти као што је пропуст утврђен овом препоруком.**

Републички геодетски завод, Служба за катастар непокретности Звездара обавестиће Заштитника грађана, у року од 60 дана од дана пријема препоруке, о поступању по њој и приложиће доказ о уредној достави решења број: 952-02-6-230-69761/2019 од 27. 2. 2020. године

*Р а з л о з и*

Заштитник грађана је 31. 8. 2020. године примио притужбу АА из …, коју заступа адвокат ББ из …, у којој се исказује незадовољство радом и поступањем Републичког геодетског завода, Службе за катастар непокретности Звездара.

Из поднете притужбе и приложене документације произилази да притужиљи, као ни њеном властодавцу није извршена достава решења донетог у предмету Службе за катастар непокретности Звездара број: 952-02-6-230-69761/2019 из ког разлога је притужиља изгубила право на жалбу и друга Уставом и законима Републике Србије, као и међународним правом зајамчена људска права. Такође, како решење није достављено у адвокатску канцеларију, пуномоћник је електронским путем заказао термин ради предаје ургенције са захтевом да му се решење без одлагања достави у складу са законом али, иако је термин за предају поднеска потврђен електронском поруком службеница на шалтеру, како је наведено у притужби, одбила је пријем поднеска са образложењем да је донето одбијајуће решење, да је предмет архивиран, те да се може поднети нови захтев или извршити увид у спис.

Оцењујући наводе притужбе и приложену документацију, те чињеницу да је у конкретном случају реч о повреди принципа добре управе, Заштитник грађана је актом дел. бр. 30881 од 17.9.2020. године упутио Републичком геодетском заводу, Служби за катастар непокретности Звездара обавештење о примљеној притужби и затражио изјашњење о свим чињеницама и околностима значајним за утврђивање основаности притужбе.

Како је изјашњење органа на захтев Заштитника грађана изостало актима Заштитника грађана дел. бр. 37780 од 19.11.2020. године, дел. бр. 40836 од 22.12.2020. године и дел. бр. 3065 од 4.2.2021. године Служби за катастар непокретности Звездара упућене су ургенције за поступање.

У току поступка Служба за катастар непокретности Звездара, поступајући по захтевима Заштитника грађана дописом број 952-230-116212/2020 од 12.2.2021. године доставила је обавештење о извршеном увиду у наведени предмет тог органа број 952-02-6-230-69761/2019 у вези са којим је утврђено да је исти формиран дана 07.08.2019. године, по захтеву АА преко пуномоћника, да је 27.02.2020. године СКН Звездара донела решење, које решење је 09.03.2020. године експедовано странци у поступку АА, преко пуномоћника, те да је дана 17.03.2020. године враћена неуручена коверта, затим да је од 17.03.2020. године до 25.03.2020. године решење било на електронској огласној табли Републичког геодетског завода. Даље, како се наводи у изјашњењу, како је рок за жалбу истекао је 02.04.2020. године, а дана 10.06.2020. године решење постало правоснажно, предмет је дана 31.07.2020. године архивиран.

Како у наведеном изјашњењу Служба за катастар непокретности Звездара није доставила доказ - повратницу о достави првостепеног решења подносиоцу захтева, Заштитник грађана се актом дел. бр. 6896 од 16.3.2021. године обратио Служби са захтевом за додатно изјашњење и налогом за достављање доказа да је лично достављање, пуномоћнику ББ из …, извршено у складу са правилима општег управног поступка.

Имајући у виду да је изостало додатно изјашњење органа, и након ургенције, Заштитник грађана се актом дел. бр. 13709 од 24.5.2021. године обратио Републичком геодетском заводу, као органу који врши надзор и контролу над радом служби за катастар непокретности, са захтевом за добијање траженог доказа о достави првостепеног решења.

Дописом 06 број: 07-1091/2021 од 1. 6. 2021. године Републички геодетски завод, Сектор за правне послове, поступајући по налогу Заштитника грађана доставио је изјашњење и копију доказа да је решење 952-02-6-230-69761/2019 од 27.2.2020. године послато пуномоћнику притужиље.

\* \* \*

Закон о државној управи[[1]](#footnote-1) у члану 9. прописује да су органи управе дужни да странкама омогуће брзо и делотворно остваривање њихових права и правних интереса. Када решавају у управном поступку и предузимају управне радње, органи државне управе дужни су да користе она средства која су за странку најповољнија ако се и њима постижу сврха и циљ закона.

Одредбама члана 75. став 1 – 3. Закона о општем управном поступку[[2]](#footnote-2) прописано је да је лично достављање обавезно када од дана достављања почиње да тече рок који не може да се продужи, као и онда када је то законом предвиђено, а састоји се од уручења писмена лицу коме је оно насловљено (прималац).

Одредбом члана 3. Закона о општем управном поступку прописано је да се овај закон примењује на поступање у свим управним стварима. Поједина питања управног поступка могу посебним законом да се уреде само ако је то у појединим управним областима неопходно, ако је то у сагласности са основним начелима одређеним овим законом и не смањује ниво заштите права и правних интереса странака зајемчених овим законом.

Одредбама члана 39. став 1 – 9. Закона о поступку уписа у катастар непокретности и водова[[3]](#footnote-3) прописан је начин доставе решења које Служба доноси, када ће се достава странци сматрати извршеном у случају пријема решења преко јединственог електронског сандучића, односно препорученом пошиљком преко поштанског оператора или оглашавања решења на веб презентацији Завода ако је адреса пребивалишта, односно боравишта, односно седишта странке непозната.

\* \* \*

Органи јавне власти и јавни службеници увек делују у оквиру и на основу Устава, закона и других прописа и примењују правила и поступке прописане важећим прописима, старајући да се одлука по сваком захтеву донесе у разумном року, без одлагања, а у сваком случају најкасније у законом предвиђеном року. Поступак се мора водити без одуговлачења и са што мање трошкова за странку и учесника у поступку, на начин да се изведу сви докази потребни за правилно и потпуно утврђивање чињеничног стања и доношење законите одлуке.

Након спроведеног поступка контроле, изјашњења органа и извршеног увида у копију доставнице S 7 (ЗУП/лично) утврђено је да је достава решења број: 952-02-6-230-69761/2019 од 27. 2. 2020. године покушана 11. 3. 2020. године од стране поштанског оператора, као адресат је назначен адв. ВВ, адреса: …, …, те да је на коверти поштански службеник назначио да је **прималац непознат на адреси**, а затим да је иста враћена неуручена.

Имајући у виду да је на захтеву, којег је у својству пуномоћника притужиље АА, 7. 8. 2019. године Служби за катастар непокретности Звездара поднео адвокат ББ назначена као адреса за доставу: Адвокатска канцеларија Б, ул. …, …, несумњиво је да решење тог органа број: 952-02-6-230-69761/2019 од 27.2.2020. године **није могло бити уручено пуномоћнику подносиоца захтева**, јер је на коверти погрешно назначена адреса за доставу истог, ул. … бр … уместо ул. … бр…

Поступајући на наведени начин, Служба за катастар непокретности Звездара прекршила је законску обавезу да у складу са одредбама члана 39. Закона о поступку уписа у катастар непокретности и водова изврши лично достављање решења број: 952-02-6-230-69761/2019 од 27.2.2020. године АА или њеном пуномоћнику, у поступку који се водио по захтеву странке, чиме је АА онемогућила да буде упозната са исходом поступка по поднетом захтеву и право да одлуку органа оспорава коришћењем правног средства.

На основу утврђених чињеница и околности, Заштитник грађана је, применом члана 31. став 2. Закона о заштитнику грађана, дао препоруке Републичком геодетском заводу, Служби за катастар непокретности Звездара у циљу отклањања утврђеног пропуста, унапређења рада управе и спречавања сличних пропуста у будућности.

ЗАМЕНИЦА ЗАШТИТНИКА ГРАЂАНА

др Наташа Тањевић

*Доставити:*

*-Републичком геодетском заводу, Служби за катастар непокретности Звездара*

*-притужиљи*

1. “Сл. Гласник РС“ бр. 79/2005, 101/2007, 95/2010, 99/2014, 47/2018 и 30/2018 – др. закон [↑](#footnote-ref-1)
2. "Сл. Гласник РС“ бр. 18/2016 и 95/2018 – аутентично тумачење [↑](#footnote-ref-2)
3. "Сл. Гласник РС“ бр. 41/2018, 95/2018, 31/2019 и 15/2020 [↑](#footnote-ref-3)